Talous- ja sosiaalikomitean lausunto aiheesta "Ehdotus neuvoston asetukseksi (EY) tietyistä Välimeren kalavarojen teknisistä säilyttämistoimenpiteistä annetun asetuksen (EY) N:o 1626/94 muuttamisesta"



Virallinen lehti nro C 073 , 09/03/1998 s. 0102



Talous- ja sosiaalikomitean lausunto aiheesta "Ehdotus neuvoston asetukseksi (EY) tietyistä Välimeren kalavarojen teknisistä säilyttämistoimenpiteistä annetun asetuksen (EY) N:o 1626/94 muuttamisesta" (98/C 73/24) Neuvosto päätti 6. lokakuuta 1997 EY:n perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Talous- ja sosiaalikomitea nimitti yleisesittelijäksi Leopoldo Quevedo Rojon. Talous- ja sosiaalikomitea hyväksyi 10. ja 11. joulukuuta 1997 pitämässään 350. täysistunnossa (joulukuun 10. päivän kokouksessa) seuraavan lausunnon. Äänestyksessä annettiin 75 ääntä puolesta, ja 2 pidättyi äänestämästä. 1. Yleistä 1.1. Talous- ja sosiaalikomitea antoi 27. maaliskuuta 1996 lausunnon, jossa se hyväksyi komission ehdotuksen ja katsoi sen edistävän järkiperäistä kalastusta ja kunnioittavan kalavarojen tasapainoa pyydettäessä tonnikalaa pintasiimalla Välimerellä. 1.2. Komission ehdotus tuli voimaan neuvoston 10. kesäkuuta 1996 antamalla asetuksella (EY) N:o 1075/96, jonka kahdessa artiklassa muutetaan tietyistä Välimeren kalavarojen teknisistä säilyttämistoimenpiteistä annettua asetusta (EY) N:o 1626/94. 1.3. Uudeksi asetukseksi tehtävän ehdotuksen tavoitteena on ottaa käyttöön Atlantin tonnikalan kansainvälisen suojelukomission (ICCAT) San Sebastiánissa Espanjassa 22. 29. marraskuuta 1996 pitämässä kymmenennessä ylimääräisessä kokouksessa hyväksymät suositukset tonnikalan pyynnistä Välimerellä. Suositukset täydentävät myönteisellä tavalla aiemmin käyttöön otettuja suosituksia. 2. Erityistä 2.1. Talous- ja sosiaalikomitea ottaa huomioon seuraavaa: 2.1.1. Kaksi Euroopan unionin jäsenvaltiota (Ranska ja Espanja), jotka ovat ICCATin jäseniä, ovat jo päättäneet noudattaa annettuja asetuksia. 2.1.2. Talous- ja sosiaalikomitea hyväksyi maaliskuussa 1996 komission ehdotuksen ja katsoi sen edistävän järkiperäistä kalastuspolitiikkaa ja kunnioittavan kalavarojen tasapainoa. Ehdotuksessa kielletään tonnikalan pyynti pintasiimalla yli 24 metrin pituisilta aluksilta vuosittain heinäkuun 1. ja 31. päivän välisenä aikana. 2.1.3. Atlantin tonnikalan kansainvälinen suojelukomissio (ICCAT) on antanut kaksi suositusta, joiden tavoitteena on vähentää pyynnin määrää kestävälle tasolle ja joita komitea pitää aiheellisina tonnikalavarojen huolestuttavan tilan huomioon ottaen. 2.1.4. Komitea hyväksyy komission ehdotuksen. 3. Päätelmät 3.1. Komitea suosittelee, että Euroopan unioni ja asianomaiset jäsenvaltiot ottavat käyttöön valvontamenettelyjä ehdotetussa asetuksessa tarkoitettujen toimenpiteiden soveltamiseksi sekä pyyntitapoihin että saalislajien kokoon. 3.2. Euroopan unionin ICCATiin liittymispöytäkirjan mahdollisimman pikainen voimaantulo on tärkeää (maiden, jotka eivät ole vielä ratifioineet pöytäkirjaa, tulee allekirjoittaa se). 3.3. ICCATin hyväksymää suositusta tonnikalan pitkän aikavälin elvyttämissuunnitelmaksi Välimerellä on noudatettava yhteistyössä. Bryssel, 10. joulukuuta 1997. Talous- ja sosiaalikomitean puheenjohtaja Tom JENKINS